Tarybos reglamentas (EB) Nr. 3205/93
1993 m. lapkričio 16 d.
iš dalies keičiantis Reglamentą (EEB) Nr. 357/79 dėl vynuogynų statistinių tyrimų
EUROPOS BENDRIJŲ TARYBA,
atsižvelgdama į Europos bendrijos steigimo sutartį, ypač į jos 43 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
kadangi Reglamento (EEB) Nr. 357/79 [3] 5 straipsnyje yra numatyta, kad kasmet tarpinių tyrimų metu surinkti duomenys apie vynuogynus turi būti perduoti Komisijai;
kadangi 1986 m. liepos 24 d. Tarybos reglamento (EEB) Nr. 2392/86, įsteigiančio Bendrijos vynuogynų registrą [4], 4 straipsnyje numatyta, kad registras turi būti sudarytas per šešerių metų laikotarpį nuo to reglamento įsigaliojimo dienos; kadangi kai kuriose valstybėse narėse ir Bendrijos regionuose registras pradeda veikti arba bent jau pradeda įgauti tokią formą, kuri leidžia jį naudoti statistiniais tikslais, ypač renkant informaciją apie vynuogynų požymius;
kadangi valstybės narės, kurios jau nacionaliniu lygmeniu arba kai kuriuose regionuose sudarė vynuogynų registrą ir reguliariai jį atnaujina, vadovaudamosi Reglamento (EEB) Nr. 2392/86 5 straipsnio 3 dalimi, gali pradėti jį naudoti statistiniais tikslais;
kadangi statistiniai rezultatai, gauti iš kasmet atnaujinamo vynuogynų registro, gali taip pat kasmet suteikti duomenų, patvirtinus tų rezultatų statistinį patikimumą;
kadangi svarbu, kad valstybės narės ir Komisija glaudžiai bendradarbiautų;
kadangi Sutartyje nustatyta, kad žemės ūkio politikos yra Bendrijos politikos; kadangi būtina nustatyti bendras ir išsamias žemės ūkio statistikos, kuria remiasi bendra žemės ūkio politika, taisykles, galiojančias visoje Bendrijoje; kadangi turi būti minimaliai sumažintas dėl to atsirandantis darbo krūvis, siekiant išvengti, kad valstybės narės rinktų tą pačią informaciją po kelis kartus,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 357/79 iš dalies keičiamas taip:
1) 5 straipsnis papildomas tokia dalimi:
"4a. Komisija, glaudžiai bendradarbiaudama su suinteresuotomis valstybėmis narėmis, tiria, ar buvo įvykdytos sąlygos, tvarkančios informacijos, pateiktos vynuogynų registre, panaudojimą statistiniais tikslais."
2) Įterpiamas straipsnis:
"6a straipsnis
Valstybės narės, kurios pradėjo naudoti vynuogynų registrą nacionaliniu lygmeniu arba kai kuriuose regionuose ir kurios kasmet jį atnaujina, kaip numatyta Reglamente (EEB) Nr. 2392/86, gali perduoti Komisijai kasmet renkamą informaciją, nustatytą šio reglamento 5 ir 6 straipsniuose, pasinaudodamos vynuogynų registre pateikta informacija."
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 1993 m. lapkričio 16 d.